1Polé ri séddié wanuwa ri liwenna salo-salo Sudan riyéngkalingai oni padaé wani memmu’é.
2Polé ri wanuwaéro poléni duta-dutaé malléttoiwi Salo Nil ri laleng lopi-lopi pandangngé. Eh, sining suro iya mapecci’é, lisuno masitta ri wanuwammu iya malléttoiyéngngi sining saloéro. Tiwino séuwa paseng untu’ bangsamu iya mawatangngé sibawa baranié, sining taummu iya matanré sibawa makkoli alusu’é sibawa riyétauri ri sininna linoé.
3Eh, iko maneng iya monroiyéngngi linoé! Pénessaiwi rékko ripaénré’i bandérana ri tompo’na sining bulué! Engkalingai rékko ripaoniwi tarompé’é!
4Makkedai PUWANGNGE lao ri iyya, "Polé ri onrok-Ku ri yasé, maélo-Ka makkita liyawa sibawa tennang nenniya matajang, sittennang cinoddo iya riwinrué ri wenni iya mapellaé ri wettu éngngalangngé, sibawa siccakka tappa mata essoé ri essoé.
5Ri wettu dé’napa na wettu buwaé, wettunna madduttunni unganna sibawa buwa anggoro’é dé’pa namatasa ri ponna, riyancuru’i matu Sudan ri balié, siggampang pisoé rette’i takké-takké polé ri pong anggoro’é.
6Ujuna sining prajuri’na nasalaiwi matu mancaji inanréna manu’-manu’é ri wettu tikkaé sibawa olokolo masekkangngé ri wettu cekké’é."
7Narapii matu wettunna ripalettu sining pakkasuwiyanna lao ri PUWANG Iya Pommakuwasaé polé ri wanuwaéro iya nalaloiyé sining salo, polé ri bangsana iya mawatangngé sibawa poré, polé risining taunna iya matanré sibawa makkoli alusu’é sibawa riyétauri risininna linoé. Laowi matu mennang ri Bulu Sion, ri onronna PUWANG Iya Pommakuwasaé risompa.
bug_Latn bug_Latn bug_Latn bug_Latn bug_Latn bug_Latn bug_Latn